Ole Birk Olesen (LA), 2011-11-29:
Danmark har den vestlige verdens allermest forslugne offentlige sektor.
Kun ved at rejse uden for den vestlige verden til kommunistiske regimer som Nordkorea og Cuba kan man finde offentlige sektorer, som æder mere af samfundets samlede økonomi, end den danske gør.
I intet andet land, som vi vil være bekendt at blive sammenlignet med, bliver borgere og virksomheder plukket så meget, som de bliver plukket i Danmark.
Den sammensatte marginalskat i Danmark er på rekordhøje 66 pct., når man lægger indkomstskat, moms og afgifter sammen.
Det har de økonomiske vismænd netop beregnet.
Det betyder, at de 770.000 danskere, som på et tidspunkt i løbet af året når en indkomst, der kræves topskat af, må arbejde for det offentlige fra mandag morgen og helt til torsdag middag, altså 3½ dag om ugen, før de fra torsdag middag til fyraften fredag kan få lov til at arbejde blot 1½ dag for sig selv og deres kære, altså 3½ arbejdsdag til staten og kun 1½ arbejdsdag til sig selv.
Det mener vi i Liberal Alliance er uretfærdigt.
Vi mener, at flittige og dygtige danskere har fortjent mere til sig selv, end de har tilbage i dag efter betaling af verdens højeste skatter.
Derfor kæmper vi i Liberal Alliance målrettet for at få sænket skatterne i Danmark.
Regeringen gør det stik modsatte, og derfor er vi nu i gang med at diskutere det første af syv lovforslag, som vil hæve de skatter, som borgere og virksomheder i Danmark betaler.
Verdens mest glubske offentlige sektor har appetit på mere, og danskerne må derfor igen til lommerne.
Mens både borgere og virksomheder reagerer på de økonomisk usikre tider ved at spænde livremmen ind og spare mere op, end de tidligere har gjort, så gør Socialdemokraterne, De Radikale, SF og Enhedslisten det stik modsatte.
De vælger at bruge endnu flere penge og hæver så bare skatterne.
I virkelighedens verden vil man bare gerne have fingrene i frugten af de arbejdendes indsats, så man selv kan bruge uhæmmet løs.
Det aktuelle lovforslag vil begrænse danskernes mulighed for at spare op til deres egen alderdom via en ratepension.
Mange danskere har i få år af deres liv betydelig højere lønninger end gennemsnittet, og de lægger i de år pæne summer til side til deres alderdom; det gør de med fradrag i topskatten.
På den måde kan de kompensere for, at deres livsindkomst i højere grad end gennemsnitsdanskerens er koncentreret om nogle få højproduktive år.
Det gælder f.eks. danskere med lange uddannelser.
I alle årene, mens de uddanner sig, lever de typisk under den fattigdomsgrænse, som venstrefløjens partier ofte taler om.
Herefter bestrider mange højtuddannede krævende stillinger, der ikke begrænser sig til 37 timers arbejdsuger, og hvor det psykiske arbejdspres kan være meget stort, så de tidligt må lade sig pensionere, altså fordi de ikke længere har den nødvendige energi tilbage.
Det gælder også danskere, som stifter egen virksomhed og i en årrække kan se frem til lange arbejdsdage og en indkomst, der kun lige kan holde sulten fra døren.
Får de succes, kan de så til gengæld tjene betydelig flere penge end gennemsnittet.
Men også de har brændt deres lys i begge ender og må ofte tidligt sælge deres virksomhed, hvis de ikke skal slides helt ned inden pensionen.
For disse danskere er muligheden for at kunne fordele deres indkomst hen over et helt liv via en pensionsopsparing, der giver fradrag i topskatten, mens der spares op, en betydelig motivationsfaktor for at yde den ekstraordinære indsats, som kræves af dem, mens de er i arbejde.
Og det kan meget vel være den mulighed, der gør det attraktivt for dem at blive i Danmark frem for at flytte til skattemæssigt mildere himmelstrøg i udlandet og lægge deres arbejdsindsats dér.
I Liberal Alliance finder vi det helt rimeligt, at fradragsretten for opsparing på en ratepension giver danskere, der i en periode af deres liv arbejder meget hårdt, mulighed for at gemme lønudbetaling og beskatning, til de er gået på pension, frem for at de brandskattes i de meget arbejdsomme år.
I Liberal Alliance ønsker vi ikke at opkræve højere skatter for at finansiere, at verdens største offentlige sektor bliver endnu større.
Liberal Alliance vil derfor stemme blankt nej til dette lovforslag, når det kommer til afstemning her i salen.